text: Rasmus Paludan dropper opstilling i Sønderjylland - han vælger Sjælland
  08 maj 2019 kl. 11.14
  Rasmus Paludan, stifter af Stram Kurs, har valgt selv at stille op som folketingskandidat i Sjællands Storkreds - og dropper dermed tanken om at stille op i Sønderjylland.  
  Rasmus Paludan har onsdag eftermiddag oplyst til TV SYD, at han har valgt Sjællands Storkreds - og dermed ikke bliver kandidat i Sydjyllands Storkreds i direkte konkurrence med Pernille Vermund, Nye Borgerlige, og Kristian Thulesen Dahl, Dansk Folkeparti.
  Rasmus Paludan, partileder, Stram Kurs: "Jeg er omgivet af livvagter, og som partileder er det mest praktisk at være nær hovedstaden."
  
  - Det valg er truffet ud fra sikkerhedsmæssige og logistiske årsager. Jeg er omgivet af livvagter, og som partileder er det mest praktisk at være nær hovedstaden, siger Rasmus Paludan til TV SYD.
  Efter at Kim Holmgaard Madsen, Esbjerg, har meldt sig ud af Stram Kurs efter kun 16 timers medlemsskab, har partiet ikke endnu nogle kandidater klar til Sydjyllands Storkreds.
  - Vi har adskillige andre muligheder, og vi regner med at kunne stille op med tre-fire kandidater i hver storkreds, siger Rasmus Paludan.
  